b'\n_START_ARTICLE_\nJuri\xc5\xa1ni helikopter\n_START_SECTION_\nRazvoj juri\xc5\xa1nih helikopterjev\n_START_PARAGRAPH_\nZa\xc4\x8detki razvoja helikopterjev segajo v \xc4\x8das 2. svetovne vojne, ko se pojavijo prvi eksperimentalni modeli kot je bil ameri\xc5\xa1ki Sikorsky R-4. Isto\xc4\x8dasno se pojavljajo prototipi po\xc4\x8dasnih letal, oboro\xc5\xbeenih z nevodenimi raketami. Kombinacija obeh je pripeljala do ideje juri\xc5\xa1nega helikopterja._NEWLINE_Zgodnja 50-ta leta so prinesla pove\xc4\x8dano uporabo helikopterjev za transport vojakov in izvidni\xc5\xa1ke dejavnosti. Ti nasledniki ameri\xc5\xa1kega medvojnega modela Sikorsky R-4 so bili oboro\xc5\xbeeni z obrambnim oro\xc5\xbejem, ki jim je omogo\xc4\x8dalo omejeno mo\xc5\xbenost obrambe. Pionirja na tem podro\xc4\x8dju sta bila ameri\xc5\xa1ki Sikorsky H-34 in sovjetski Mil Mi-4. Vietnamska vojna je bliskovito pove\xc4\x8dala uporabo helikopterjev na \xc4\x8delu z ameri\xc5\xa1kim Bell UH-1 Iroquois in sovjetskim Mil Mi-8. Ta dva helikopterja sta bila zelo uspe\xc5\xa1na v vlogi transporta vojakov, toda pomanjkanje hitrosti in slab oklep sta onemogo\xc4\x8dala uporabo v visoko tveganih napadalnih akcijah. Razli\xc4\x8dne dr\xc5\xbeave so takrat razdelile helikopterje glede na vlogo v vojskovanju ter za\xc4\x8dele z razvojem namenskih helikopterjev, od izvidni\xc5\xa1kih do juri\xc5\xa1nih._NEWLINE_S\xc4\x8dasoma je postala glavna naloga juri\xc5\xa1nih helikopterjev protitankovsko bojevanje. Sposobnost hitrega premika ter presene\xc4\x8denja sta postavili juri\xc5\xa1ne helikopterje na prvo mesto tankovskih sovra\xc5\xbenikov.'